वास्कोः भाजपा बगर पर्याय नाशिल्ल्यान तशेंच कार्यकर्त्यांची उमेद पळयत जाल्यार गोंयांतल्यो दोनूय लोकसभेच्यो सुवातो भाजपाच जिखतलो हातूंत दुबाव नाशिल्ल्याचें मत भाजपाचे प्रदेशाध्यक्ष सदानंद तानावडे हांणी उक्तायलें. 16 वेर फोंड्यां जावपी केंद्रीय गृह मंत्री अमीत शाह हांचे सभेक मुरगांव म्हालांतले चडांत चड कार्यकर्ते आनी बरे मागपी वतले अशें तांणी सांगलें.
 अमीत शाह हांचे सभे संबंदी नियोजन करपा खातीर कार्यकर्त्यांची खाशेली बसका रेल्वे हॉलांत घेतली. ह्या वेळार सदानंद तानावडे हांचे सयत वास्कोचे आमदार कृष्णा साळकार, मुरगांवचे आमदार संकल्प आमोणकार, मुरगांवचे नगराध्यक्ष लिओ रॉड्रिगीश, भाजपा मुरगांव मंडळाचे अध्यक्ष संजय सातार्डेकार, वास्को मंडळाचे अध्यक्ष दीपक नायक, दाबोळी मंडळ अध्यक्ष संदीप सूद, जिल्हो पंचायत वांगडी अनिता थोरात, संतोष केरकार, जयंत जाधव बी हाजीर आशिल्ले.
 बसकेचे औचित्य सादून मांगोरहील हांगासरले संदीप नार्वेंकार हांणी भाजपांत आपल्या मुखेल कार्यकर्त्यां सयत प्रवेश केलो. नार्वेंकार हे फाटले विधानसभा वेंचणुकेंत भाजपा पसून पयस गेल्ले. तांची घरवापसी जाल्ल्यान वास्को मतदारसंघाक ताचो लाव जातलो अशें तानावडेन सांगलें.
 अमीत शाह हांचे जाहीर सभे संबंदी आमी तयारीचो नियाळ घेवन कांय नियोजन केल्ल्याचें आमदार संकल्प आमोणकार हांणी सांगलें. ही सभा एक इतिहास घडोवपी आशिल्ल्याचें तांणी स्पश्ट केलें. मुरगांव मतदारसंघांतल्यान 80 टक्के मतां भाजपाच्या लोकसभा उमेदवाराक मेळटली अशी गवाय तांणी दिली.
 आमदार कृष्णा साळकार हांणी नार्वेंकार हांचे घर वापसीक लागून संघटणा घटमूट जावपाक मजत जातली अशें सांगलें. फुडारांत भाजपांत आनीक कांय जाण प्रवेश करतले अशें तांणी म्हणलें. फाटले लोकसभा वेंचणुकेंत भाजपाक जीं मतां मेळिल्लीं, ताचे परस 40 टक्के चड मतां मेळोवन दिवपा खातीर आमचो यत्न आशिल्ल्याचें तांणी सांगलें. ह्या वेळार संदीप नार्वेंकार हांणी घरवापसी संबंदी आपले विचार उक्तायले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 